JÝ KAN LANGER BID!! (2) – Attie se koffietafel.
Hierdie periode van wag is soms 'n periode van intieme kommunikasie waar gedagtes gevange geneem word in gehoorsaamheid aan Christus. Hierdie is die tyd waar die Heilige Gees gedagtes by my laat ontspring wat ek andersins nie die tyd of die geleentheid sou gehad het om te identifiseer nie. Ek nietige en sterflike mens is in die teenwoordigheid van die Almagtige en Ewige God.
Die periode van wag kan nie gejaagd wees nie. Na die mate wat die dissipline vorder het ek vergeet van die vyf minute reël en net in die besondere teenwoordigheid van God gesit. Die kontak met God is dikwels baie intiem en baie persoonlik en gevul met rustige vrede.
In hierdie oomblikke is ek in my gedagtes besig met God die Vader, God die Seun en God die Heilige Gees. Daar is selfs oomblikke waar ek niks sê nie omdat ek net wil fokus op my verhouding met Hom.